कांगड़ा की हसीन वादियों के बीच पालमपुर शहर। शहर के अंदर तो बाकी शहरों की तरह भीड़भाड़ दिखाई देती है। पर यहां से धौलाधार पर्वत के उच्च शिखर दिखाई देते हैं। खास तौर पर जब इन शिखरों पर बर्फबारी हो गई हो तो इनका सौंदर्य और बढ़ जाता है। भौगोलिक तौर पर कांगड़ा जिले की बात करें तो यह देश के कई छोटे राज्यों से बड़ा है। वैसे इस जिले में कांगड़ा, धर्मशाला, मैकलोगंज, नगरोटा बागवां पपरोला जैसे कई शहर आसपास में ही पर पालमपुर की बात निराली है। आप यूं समझे कि ये हिमाचल प्रदेश की दूसरी राजधानी है। 1472 मीटर 4829 फीट की ऊंचाई पर स्थित पालमपुर का मौसम सालों भर सुहाना रहता है। हालांकि गरमियों में तापमान 34 डिग्री तक जाता है। पर सरदी में यह माइनस 4 तक भी चला जाता है।